Pemilikan kekayaan bumiputera diperluas – PM
Utusan Malaysia – 1/4/2006
KUALA LUMPUR - Datuk Seri Abdullah Ahmad Badawi berkata, pemilikan kekayaan masyarakat bumiputera akan diperluas dengan menambah harta kediaman dan perniagaan terutama di kawasan bandar.
Menurut Perdana Menteri, ia dapat membantu kerajaan mencapai sasaran sekurang-kurangnya 30 peratus pemilikan ekuiti masyarakat bumiputera menjelang 2020.
Sehubungan itu, beliau berkata, program penswastaan akan terus berperanan sebagai landasan membantu golongan bumiputera berkelayakan menyertai perniagaan.
``Kita akan membangunkan sumber modal bumiputera seperti tanah dan harta wakaf di bawah tanggungjawab pihak berkuasa agama Islam negeri.
``Mereka perlu menunaikan fardu kifayah membangunkan ekonomi umat Islam dan membantu usaha pembangunan insan,'' katanya ketika membentangkan Rancangan Malaysia Kesembilan (RMK-9) di Dewan Rakyat hari ini. Menurut Abdullah, kerajaan juga akan membantu membangunkan tanah adat dan tanah pribumi di Sabah dan Sarawak melalui pelaksanaan pelan pembangunan komprehensif.
Kata Perdana Menteri, ia termasuk mewujudkan peluang penjanaan pendapatan menerusi Skim Pembangunan Kesejahteraan Rakyat (SPKR) dan skim penempatan semula serta memperkenalkan program keusahawanan luar bandar.
Dalam pada itu katanya, langkah sewajarnya akan diperkenal untuk meningkatkan pemilikan ekuiti etnik India kepada tiga peratus menjelang 2020. Katanya, ia termasuk menggalakkan keusahawanan dengan menambah peluang latihan kemahiran untuk belia India dengan memberi tempat di Pusat Giat Mara dan Institut Keusahawanan Negara (Insken) serta penubuhan Pusat Putra. Abdullah berkata, walaupun pendapatan isi rumah purata meningkat dalam RMK-8, jurang pendapatan keseluruhan dan antara kawasan bandar dan luar bandar terus melebar.
Justeru katanya, kerajaan komited untuk mengurangkan jurang pendapatan antara masyarakat bumiputera dan etnik Cina daripada nisbah 1:1.64 (2004) kepada 1:1.50 (2010).
Selain itu ujar beliau, jurang pendapatan antara masyarakat bumiputera dan etnik India dikurangkan daripada 1:1.27 (2004) kepada 1:1.15 pada 2010. 
Sumber: Utusan Online | www.utusan.com.my